Islannin maantiede

**[[Islanti]]** on Euroopan toiseksi suurin saari, joka sijaitsee Grönlannista itään juuri pohjoisen napapiirin eteläpuolella. Pohjois-Amerikan ja Euroopan mannerlaattojen välinen sauma kulkee saaren läpi lounaasta koilliseen. Asutetut alueet sijaitsevat rannikolla ja saaren keskiosissa ei ole asutusta lainkaan. Islannin luontoon kuuluvat maanjäristykset, vulkaaninen aktiivisuus, lumivyöryt sekä niin sanotut *jökulhlaupit* eli jäätikköjokitulvat. Saari onkin yksi maailman vulkaanisesti aktiivisimmista. Islannin luonnonvaroja ovat kala, vesivoima, geoterminen energia ja piimaa.

Islannin saaren kokonaispinta-ala on noin 103&nbsp;000 neliökilometriä, josta 2&nbsp;757 neliökilometriä eli 2,68 prosenttia on vettä.

## Geologia
### Pinnanmuodot

Islanti on isolta osaltaan ylätasankoa, joka on keskimäärin 500 metriä merenpinnan yläpuolella. Noin neljännes valtiosta on alle 200 metrissä. Islannin korkein kohta on 2&nbsp;119 metriä korkea Hvannadalshnúkur.

Geologisesti Islanti on nuori maa ja sen muotoutuminen on edelleen käynnissä. Vanhin osa kallioperästä on noin 16 miljoonaa vuotta vanha, ja maaperä on pääosin muodostunut 15&nbsp;000 vuotta sitten viimeisimmän jääkauden jälkeen. Jähmettyessään tulivuorten purkauksien levittämät laavavirrat muodostavat kuhmuraisia laavikoita. Saaren rannikko on eteläosan ehjää rantaviivaa lukuun ottamatta muodostunut lukemattomista vuonoista ja poukamista. Rantaviivaa saarella on 4&nbsp;988 kilometriä. Luonto on muovannut Þingvellirin kansallispuistoon mannerlaattojen saumakohtaan erääseen niemekkeeseen amfiteatteria muistuttavan muodostelman, jota Islannin parlamentti piti kotipaikkana.

Islannissa maankohoaminen on kiihtynyt 1980-luvulta alkaen ja on paikoin jopa neljä senttimetriä vuodessa.

### Tulivuoret ja muu vulkaaninen toiminta

Islanti on vulkaanisesti erittäin aktiviinen saari, sillä se sijaitsee valtameren keskiselänteellä aktiivisen pluumin päällä. Islannissa tapahtuu tulivuorenpurkaus keskimäärin joka 3–6 vuosi. Islannissa arvioidaan olevan 41 aktiivista tulivuorijärjestelmää, joista osa on merenpinnan alla.

Tulivuorijärjestelmiä yhdistää yhteinen magmasäiliö. Monet järjestelmät, kuten Hekla ja Katla, ovat nimetty niiden keskustulivuoren mukaan. Svartsengi ja Reykjanes tunnetaan puolestaan niihin liitetyn geotermisten muodostumien nimellä. Aktiivisin tulivuorijärjestelmä on Grímsvötn saaren kaakkoisosassa. Se on purkautunut keskimäärin joka vuosikymmen viimeisen tuhannen vuoden ajan. Bárðarbungan tulivuorijärjestelmä on puolestaan Islannin suurin.

Hekla on yksi Islannin tunnetuimmista tulivuorista. Sen korkeus on 1&nbsp;419 metriä. Heklan purkausten väli on vaihdellut 16 vuodesta 121 vuoteen. Viimeisen 7&nbsp;000 vuoden aikana vuorella on ollut viisi suurta purkausta. Eyjafjallajökullin jäätiköllä sijaitsee Eyjafjöllin tulivuori, jonka purkautuessa maaliskuussa 2010 ilmakehään syöksyi tuhkaa yli kahdeksan kilometrin korkeuteen usean päivän ajan.

Geysir on kuuma lähde, josta ajoittain purkautuu vettä ilmaan. Islannin saarella on useita sekä aktiivisia että lepotilassa olevia geysirejä.

## Jäätiköt
Jäätiköt peittävät noin 10 prosenttia Islannin pinta-alasta. Suurin niistä on Vatnajökull, jota sanotaan joskus myös Euroopan suurimmaksi jäätiköksi. Pohjoissaaren lakijäätikkö Venäjän Novaja Zemljan saaristossa on kutienkin suurempi. Vatnajökullin pinta-ala vuonna 2023 oli noin 7&nbsp;600 neliökilometriä, ja sen tilavuus vuonna 2017 oli noin 3&nbsp;000 kuutiokilometriä. Islannin muita suuria jäätiköitä ovat Langjökull, Hofsjökull, Mýrdalsjökull ja Drangajökull.

Islannin jäätiköissä on noin kaksikymmentä kertaa enemmän vettä kuin on maan vuotuinen sadanta. Jäätiköistä saa alkunsa myös kaikki Islannin merkittävimmät joet, ja jäätiköiden sulamisvedet on noin kolmannes kaikesta mereen päätyvästä virtaamasta.

## Vesistöt
Islannin pisimmät joet ovat Þjórsá (230 km), Jökulsá á Fjöllum (206 km) ja Ölfusá (185 km). Suurin osa joista alkaa jäätiköiltä. Tällaisissa joissa on paljon irtoainesta. Sadepuroista tai lähteistä muodostuneet joet ovat puolestaan pääsääntöisesti kirkkaita.

Jökulsá á Fjöllumin valuma-alue on 7&nbsp;750 neliökilometriä, kun Þjórsán valuma-alue 7&nbsp;530 neliökilometriä on hieman pienempi. Jökulsá á Fjöllum virtaa pohjoiseen ja laskee Islannin koillisosaan. Sen virtaama on 212 kuutiometriä sekunnissa, kun Ölfusán virtaama on 440 kuutiometriä sekunnissa ja Þjórsán 383. Islannin pohjoisosa saa sen verran vähemmän sadetta, että Jökulsá á Fjöllumin virtaamakin on pienempi.

Järviä Islannissa on runsaasti, mutta ne ovat kooltaan melko pieniä. Ne ovat syntyneet myös monella eri tavalla. Osa on muodostunut jäätikköeroosion seurauksena ja osa tulivuorenpurkauksen seurauksena, kun laava on tukkinut laaksoja. Osa on muodostunut tektonisten prosessien ja maanvajoamisen tai maanvyörymien seurauksena. Jäätiköiden edustalla on myös monia jäätikköjärviä.

Suurimmat järvet ovat Þórisvatn (83 km²), Þingvallavatn (82 km²) ja Lögurinn (53 km²). Þingvallavatn oli pitkään suurin järvi, mutta Vatnsfell voimalaitoksen valmistuttua 2001 Þórisvatn kasvoi suuremmaksi. Jökulsárlón on puolestaan Islannin syvin järvi. Se on 248 metriä syvä, ja se syntyi vasta vuonna 1933 Breiðamerkurjökullin vetäytymisen seurauksena.

## Meriympäristö
Islannilla on noin 6&nbsp;000 kilometriä rantaviivaa, ja sitä ympäröi 115&nbsp;000 neliökilometrin merialue, jonka enimmäissyvyys on 200 metriä. Islannin mannerjalustasta lähtee selänteitä kohti Grönlatnia, Färsaaria ja Jan Mayenia.

Islannin merialueet ovat lämpimien atlanttisten ja kylmien Pohjoisen jäämeren vesien siirtymäalueella. Pohjois-Atlantin virta haarautuu kahteen suuntaan Islannin länsipuolella. Länteen suuntaava virta kohtaa Itä-Grönlannin virran Grönlannin itäpuolella, ja itäinen haara kulkee lopulta Islannin pohjoispuolelle niin kusutulle Islanninmeren alueelle. Islannin pohjoispuolelta virtaa myös kylmä Itä-Islannin virta, joka jatkaa saaren itäpuolelta etelään kohti Färsaaria.

Islannin ympäristön merivirtojen yhdistyy lisäksi rannikon virtauksia, jotka syntyvät joista ja maalta tulevista vesistä. Islannin monimutkaiset virtajärjestelmät synnyttävät hyvin ravinteikkaan meriympäristön, jossa huomattavasti sekä eläin- että kasviplanktonia.

## Ilmasto
Islannin ilmasto on subarktista ja merellistä. Saaren pohjoisesta sijainnista huolimatta Islannin ilmasto on leudompi kuin voisi olettaa. Syynä ilmaston leutouteen on meri-ilmasto ja etenkin pohjoiseen lämmintä vettä tuova Golfvirta. Ilmastoon vaikuttaa myös toinen merivirta, kylmä Itä-Grönlannin virta.

Sään kausittaiset vaihtelut ovat seurausta erilaisten säärintamien liikkumisesta Pohjois-Atlantilla. Vuosittainen sadanta on noin 400 millimetriä osalla ylätasangoista sekä esimerkiksi Vatnajökullilla. Lumihuippuisten vuorten etelärinteillä voi sataa jopa yli 4&nbsp;000 millimetriä vuodessa. Etelässä keskimääräinen sadanta on 2&nbsp;000 millimetriä. Rannikkoalueet ovat usein tuulisia ja myrskyt ovat yleisiä. Kuitenkin ukkoset ovat harvinaisia.

Islannin ilman lämpöennätys on 30,5&nbsp;°C vuodelta 1939 ja kylmyysennätys –28&nbsp;°C vuodelta 1918.

## Elävä luonto
### Kasvillisuus ja sienet
Islannin kasvillisuuden lähin vertailukohde on Skandinavian kasvillisuus. Britteinsaarien ja erityisesti Skotlannin sekä Grönlannin kasvillisuus muistuttaa Islannin kasvillisuutta jonkin verran vähemmän. Islannissa on paljon kasvilajistossa alueellista vaihtelua, mikä johtuu ilmasto-, korkeus- ja lumisuuseroista.

Islannin kasvilajistoon kuuluu noin 490 villiä putkilokasvia, mikä on huomattavasti vähemmän kuin Skandinaviassa tai Britteinsaarilla. Islannin lajiston pienuuteen vaikuttavat muun muassa jääkauden jälkeisen jäätömän ajan lyhyys ja saaren eristyneisyys. Lisäksi kasveilla ei ole ollut kovin monia mahdollisuuksia kulkeutua saarelle. Tutkijoista suurin osa uskoo, että lajit ovat kaikki tulleet Islantiin jääkauden jälkeen, mutta joidenkin mukaan jopa viidennes lajeista olisi selviytynyt jääkaudesta.

Kasvillisuutta on vain osassa Islantia, sillä eroosion kasvattamat hiekkamaat ja jäätiköt peittävät suurimman osan saaren pinta-alasta. Maahan istutetaan metsää suojelemaan kasvillisuutta tuulelta. 1900-luvulla istutettiin kymmeniä miljoonia taimia.

Islantia asutettaessa saarella oli vielä metsää. Metsät kuitenkin raivattiin polttopuiksi ja pois maanviljelyksen tieltä. Tulivuorten purkaukset ja ilmaston viileneminen estivät puuston luonnonmukaisen uusiutumisen, ja vuosisatojen kuluessa metsät katosivat lähes kokonaan. Islannin metsät koostuvat kolmesta luontaisesta puulajista, joista vain tunturikoivu on yleinen. Kotipihlaja on tunturikoivikoissa harvinainen ja metsähaapa erittäin harvinainen.

Putkilokasveista noin 300 on kaksisirkkaisia, 150 yksisirkkaisia, 40 saniaisia ja 9 liekomaisia. Islannin ainoa paljassiemeninen laji on kataja.

Sammalet ovat huomattava osa Islannin kasvistoa, ja ne on monissa kasvupaikoissa hallitsevassa asemassa, mikä on maailman mittakaavassakin varsin poikkeuksellista. Sammalet ovat hyötyneet ilmastotekijöistä sekä laavakentistä. Lisäksi laidunkarja on vaikuttanut pidempien kasvien kasvuun, minkä ansiosta sammaleet ovat päässet kukoistamaan. Islannissa kasvaa kaikkiaan noin 560 sammallajia, ja osa niistä merkittävä osa on lauhkean vyöhykkeen kasveja. Yleisimpiä sammalia ovat kalliotierasammal, somertierasammal ja hietokkotierasammal. Islannin maksasammaliin kuuluu 140 lajia, mutta ainoa sarvisammallaji on puikkosammal.

Islannin jäkälissä on yli 800 lajia, ja uusia lajeja tavataan joka vuosi. Lajimäärällisesti suurin jäkäläryhmä on maljajäkälät, joita on yli 500 lajia. Sieniä on kaikkiaan lähes 3&nbsp;000 lajia, niistä noin kolmannes saattaa muodostaa jäkäliä. Kantasieniin kuuluu noin 770 ja kotelosieniin 960 lajia. Sekä jäkälä- että sienilajisto on skandinaavista. 

### Eläimet
#### Maanisäkkäät
Naali on Islannin aina luonnonvarainen maanisäkäs, jonka uskotaan eläneen saarella jo viimeiseltä jääkaudelta lähtien. Jääkarhuja ajelehtii Islantiin aina silloin tällöin, mutta se ei ole kotiutunut saarelle. Muut nisäkkäät ovat tuotuja. Peura tuotiin 1700-luvulla ja minkki 1930-luvulla turkistarhausta varten. Laji on kuitenkin karannut ja sopeutunut luontoon. Pikkumetsähiiri ja kotihiiri tulivat saarelle ihmisten mukana mahdollisesti jo 800-luvulla ja isorotta ja mustarotta 1700-luvun lopulla.

Naalia on pitkään pidetty Islannissa tuhoeläimenä, ja sen tuhoamista on edistetty lainsäädännöllä ainakin vuodesta 1295 lähtien. Vuoden 1994 jälkeen lajia ei ole enää pidetty tuhottavana. Sen aiheuttamia haittoja pyritään kuitenkin minimoimaan. Naalin kanta vaihtelee voimakkaasti, mutta tämän syyt eivät ole täysin tiedossa. Sen tärkeimmän saalislinnun eli kiirunan kanta myös vaihtelee. Naalia pidetään Islannissa elinvoimaisena, sillä sen kanta on ollut 2000-luvulla kasvussa. Lajin suurin uhka 2000-luvun Islannissa on tarhausta varten tuodut hopeaketut, joita on jonkun verran karannut ja risteytynyt paikallisten naalien kanssa.

Minkki tuotiin 1930-luvulla, ja vuoteen 1975 mennessä se oli levinnyt käytännössä koko maahan. Sen uskotaan myös vaikuttaneen joidenkin vesilintujen häviämiseen ja vähentymiseen. Peuroja Islantiin tuotiin vuosien 1771–1787 aikana neljä eri ryhmää. Niistä yksi kuoli nopeasti, mutta kolme muuta muodostivat villiintyneitä laumoja. Nopeasti kasvaneet laumat alkoivat aiheutta ongelmia, ja peurojen metsästys sallittiin vuonna 1849 koko maassa ympäri vuoden. Peurojen määrä väheni tämän jälkeen, ja ne suojeltiin 1901. Vain yksi lauma jäi kuitenkin enää jäljelle. Sen koko on vakiintunut 2&nbsp;000&nbsp;–&nbsp;2&nbsp;500 yksilöön, ja sitä pyritään kiintiömetästyksen turvin pitämään siinä.

Pikkumetsähiiri asuu myös koko Islannissa, ja se kukoistaa erityisesti koivumetsissä ja rannikolla. Se myös on lailla suojeltu. Se myös pärjää ilman ihmistä, mutta sen sijaan kotihiiri, isorotta ja mustarotta tulevat toimee Islannissa vain ihmisympäristöissä. Mahdollisesti pikkumetsähiiren vahva kanta estää kotihiiren laajempaa levinneisyyttä. Isorottaa puolestaan pitää aisoissa minkit.

#### Linnut
Islannissa pesii säännöllisesti 75 lintulajia. Lajisto ei ole erityisen monipuolinen, mutta merilintu-, kahlaaja- ja sorsalajisto on jopa maailmanlaajuisesti merkittävä. Islannissa talvehtii joitakin arktisen alueen lintuja, ja samalla se on monien Grönlannista ja Kanadasta Eurooppaan talvehtimaan muuttavien lintujen levähdyspaikka.

Islannin lintulajisto on pääosin levinnyt saarelle Euroopasta, ja Pohjois-Amerikasta ovat tulleet vain amerikanjääkuikka, amerikantelkkä ja virta-alli. Islannin lajeista suurin osa pesii pohjoisella pallonpuoliskolla tai jopa pelkästään pohjoisella Atlantilla. Islannissa tavataan vain 12 varpuslintulajia, kun keskimäärin noin 60 prosenttia kaikista lintulajeista on varpuslintuja.

Kahlaajalinnuista tyypillisimpiä ovat kapustarinta ja pikkukuovi. Taivaanvuohi, punajalkaviklo, suosirri, merisirri, tylli, meriharakka ja vesipääsky ovat myös yleisiä. Islanti on yksi sorsalintujen merkittävimpiä pesimäalueita koko Euroopassa. Erityisen huomattava on maan koillisosassa oleva matala Mývatnjärvi ja sen laskujoki Laxá, joiden ympäristössä pesii 15 Islannin 16:sta sorsalinnuista. Sieltä puutuu haahka, joka on pääosin merellinen laji. Mývatnin sorsia ovat muun muassa amerikantelkkä, virta-alli, joita ei tavata muualta Euroopasta, kaakkuri ja mustakurkku-uikku. Hanhista merihanhea tavataan alankoalueilla, kun taas lyhytnokkahanhi elää ylängöillä.

Islannin merilintuyhdyskunnat ovat kansainvälisesti merkittäviä, ja maan tärkeimmät lintukalliot Látrabjarg, Hælavíkurbjarg ja Hornbjarg ovat kaikki saaren luoteisosassa. Lintukallioiden yleisimpiä lajeja ovat etelänkiisla, pohjankiisla, ruokki, pikkukajava ja myrskylintu. Islannin ehkä yleisin lintu on lunni, mutta se pesii pääosin ruohoisilla sarilla. Riskilä puolestaan pesii puissa ja suula piennillä kallioluodoilla. Vestmannasaarilla pesii yleisinä myrskykeiju, merikeiju ja pikkuliitäjä, jotka ovat muualla maassa hyvin harvinaisia. Lapintiiraa puolestaan tavataan yleisenä kaikissa merilintuyhdyskunnissa.

#### Makean veden kalat sekä sammakkoeläimet ja käärmeet
Islannin makeissa vesissä tavataan viittä alkuperäistä kalalajia. Lohi nousee noin 80 jokeen tai virtaan. Taimenta tavataan sekä järvissä että joissa: järvitaimen elää järvissä ympäri maata ja meritaimen on yleinen Islannin länsi-, etelä- ja kaakkoisosien joissa. Nieriää tavataan lähes kaikissa järvissä ja joissa, ja ankerias on puolestaan yleinen etelä- ja koillisosien joissa. Kolmipiikki on yleinen koko maassa.

Islannin luonto siinä mielessä merkityksellinen, että siellä ei ole luonnollisesti sammakkoeläimiä eikä käärmeitä.

#### Selkärangattomat
Maalla elävistä selkärangattomista suurin lajiryhmä ovat niveljalkaiset, joita tunnetaan noin 2&nbsp;000 lajia. Hyönteisiä on yli 1&nbsp;200 lajia, ja mukana on myös noin 150 Islantiin ihmisen mukana tullutta lajia.

Kaksisiipiset on hyänteisistä monimuotoisin ryhmä, ja myös kovakuoriaisia ja pistäisiä on runsaasti. Perhosista tavataan pääosin yöperhosia, vaikka esimerkiksi amiraali ja ohdakeperhonen saattaa joskus päätyä myös Islantiin asti. Punkkeja on useita satoja lajeja, mutta hämähäkkejä on alle sata. Islanti oli pitkään harvoja maita, joissa ei esiintynyt lainkaan hyttysiä. Lokakuussa 2025 Islannin luonnontieteen instituutti kertoi, että saarelta on havaittu rengaskirsihyttysiä.

Maanilviäiset, harvasukasmadot, juoksujalkaiset ja kaksoisjalkaiset ovat varsin vähälajisia.

### Merieläimet
Merinisäkkäistä halli ja kirjohylje lisääntyvät Islannissa. Saarella vierailee säännöllisesti myös norppia, grönlanninhylkeitä, kuplahylkeitä ja partahylkeitä sekä harvemmin mursuja. Islannin yksinomaiselta talousvyöhykkeeltä on tavattu 23 valaslajia.

Islannin vesillä hammasvalaista yleisiä ovat kaskelotti, pohjoisenpullokuonovalas, miekkavalas, pitkäeväpallopää, valkokuonodelfiini, valkokuvedelfiini ja pyöriäinen. Hetulavalaista yleisiä ovat sinivalas, sillivalas, seitivalas, lahtivalas ja ryhävalas.

Islannin vesillä on tavattu noin 270 kalalajia, joista noin 150 myös lisääntyy alueella. Lajeista suurin osa on pohjakaloja, kuten turska, kolja, punasimppu, pohjolanpunasimppu ja punakampela. Pintakaloihin kuuluu silli, villakuore, mustakitaturska.

## Maantieteelliset koordinaatit

* pohjoisin kohta: *Rifstangi*, 66°32′3" N   
* eteläisin kohta: *Kötlutangi*, 63°23′6" N 
* itäisin kohta: *Gerpir*, 13°29′6" W 
* läntisin kohta: *Bjargtangar*, 24°32′1" W 

### Hallinnollinen jako

Islanti oli aiemmin jaettu kahdeksaan hallintoalueeseen.

## Lähteet
* 
* 

### Viitteet

## Aiheesta muualla